A4-0317/96

Päätöslauselma komission tiedonannosta kuluttajapolitiikan ensisijaisista toimista 1996 - 1998 (KOM(95)0519 - C4-0501/95)

Euroopan parlamentti, joka

- ottaa huomioon komission tiedonannon kuluttajapolitiikan ensisijaisista toimista 1996 - 1998 (KOM(95)0519 - C4-0501/95),

- ottaa huomioon EY:n perustamissopimuksen 129 a artiklan,

- ottaa huomioon komission työohjelman vuodelle 1996 ((EYVL C 282, 26.9.1996, s. 4)),

- ottaa huomioon komission toisen kolmivuotisen toimintaohjelman kuluttajien hyväksi (1993-1995) (KOM(93)0378),

- ottaa huomioon ympäristö-, terveys- ja kuluttajansuojavaliokunnan mietinnön sekä oikeusasioita ja kansalaisten oikeuksia käsittelevän valiokunnan ja kehitys- ja yhteistyövaliokunnan lausunnot (A4-0317/96);

1. Pitää kuluttajansuojaa yhtenä todellisten sisämarkkinoiden kulmakivistä;

2. Pitää tiedonantoa tervetulleena, mutta pahoittelee aikaisempaa ajanjaksoa koskevan arvioinnin sekä aikataulun ja kuluttajapolitiikan edistämistä koskevien konkreettisten ehdotusten puuttumista;

3. Pyytää komissiota esittämään mahdollisimman pian yksityiskohtaisen toimintasuunnitelman, joka laajuudeltaan vastaa edellistä suunnitelmaa ja jossa tehdään ehdotuksia, joiden pohjalta komissio aikoo toimia, sekä aikataulun näiden toimien toteuttamiselle;

4. Katsoo, että toissijaisuusperiaatetta (Euroopan yhteisön perustamissopimuksen 3 b artiklan toinen kohta) soveltaen eurooppalaisen kuluttajansuojapolitiikan ensisijaiset tavoitteet ja toimenpiteet voidaan erityisesti sisämarkkinoista kuluttajille aiheutuvien seurausten vuoksi paremmin saavuttaa yhteisön tasolla kuin jäsenvaltioiden tasolla, ja korostaa, ettei toissijaisuusperiaatetta saa käyttää väärin Euroopan kuluttajien edun mukaisten toimien estämiseksi;

A. Edeltävän ajanjakson töiden saattaminen loppuun

5. Pyytää komissiota varmistamaan etämyyntiä koskevan neuvoston direktiivin ja vertailevaa mainontaa koskevan neuvoston direktiivin nopean hyväksymisen sekä esittämään uuden ehdotuksen palveluvastuuta koskevaksi direktiiviksi;

6. Korostaa, että kuluttajien sisämarkkinoiden luomista on edistettävä panemalla jäsenvaltioissa täydellisesti täytäntöön kuluttajalainsäädäntö, ja pyytää komissiota valvomaan täytäntöönpanoprosessia varmistaakseen, että kuluttajien edut otetaan täysimääräisesti huomioon;

B. Uudet ensisijaiset toimet

7. Kehottaa komissiota keskittymään seuraavien otsakkeiden alaisiin toimiin:

a) Oikeustoimiin turvautumisen helpottaminen

8. Kehottaa komissiota tulevaisuudessa valvomaan tarkemmin, että jäsenvaltiot panevat direktiivit ajoissa täytäntöön; vain siten taataan, että kuluttajat kaikkialla unionissa voivat nauttia vähimmäissuojasta ja että sitä voidaan myös vaatia kaikkialla unionissa;

9. Katsoo, että alkuvaiheessa kaikkien jäsenvaltioiden on saatettava voimaan kansainväliset yleissopimukset, joihin viitataan vihreässä kirjassa kuluttajien oikeussuojakeinoista ja kuluttajariita-asioiden ratkaisemisesta sisämarkkinoilla (KOM(96)0013 - C4-0195/96);

10. Pyytää komissiota hyväksymään pikaisesti kieltotuomioita koskevan direktiivin ja täydentämään niitä toimia, joita tarvitaan sen varmistamiseksi, että kuluttajat voivat turvautua oikeustoimiin tuomioistuimissa, suorittamalla seuraavat lainsäädännölliset toimet:

- taata oikeusavun saamista koskevien ehtojen molemminpuolinen tunnustaminen,

- antaa kuluttajajärjestöille sekä julkisille elimille mahdollisuus nostaa ryhmäkanteita,

- vahvistaa oikeus nostaa kanne yhteisön lain rikkomisen vuoksi;

11. Pyytää komissiota lyhentämään määräaikoja, jotka on esitetty liitteessä I, joka sisältää kuluttajien oikeussuojakeinoista tehdyn toimintasuunnitelman alustavan aikataulun suunniteltujen aloitteiden täytäntöönpanoa varten toteutettaville toimenpiteille, koska tuomioistuinten ulkopuolisten menettelyjen edistämisen seurantakausi, joka on esitetty toimintasuunnitelmassa kuluttajien oikeussuojakeinoista ja kuluttajariita-asioiden ratkaisemisesta sisämarkkinoilla, on liian pitkä;

12. Pyytää komissiota tutkimaan oikeuskuluvakuutuksen käsitettä;

13. Pyytää komissiota laatimaan lainsäädäntöä EU:n laajuisten oikeudellisten ja kaupallisten takuiden luomisen varmistamiseksi;

b) Kuluttajien taloudellisten etujen edustaminen

14. Pyytää komissiota laatimaan lainsäädäntöä, jossa:

- vahvistetaan kokonaisuudessaan vuoden 1988 maksujärjestelmiä koskeva suositus,

- säädellään rahoituspalveluiden myyntiä etämyyntinä,

- muotoillaan yksi matemaattinen kaava vuotuisen prosenttitason (Annual Percentage Rate) laskemiseksi koko EU:n alueella;

15. Pyytää komissiota toteuttamaan asuntoluottoja koskevan vihreän kirjan jatkoksi konkreettisia toimia, joilla mahdollistetaan kuluttajien osallistuminen Euroopan sisämarkkinoihin;

16. Katsoo, että maksuaikojen noudattaminen kaupallisissa toimissa on olennaisen tärkeää todellisten sisämarkkinoiden aikaansaamiseksi, ja pyytää tämän vuoksi komissiota tutkimaan toimenpiteitä, joilla mahdollistettaisiin velkojille lakisääteiset korkomaksut, jotka olisivat automaattisia sekä rangaistus- ja pelotetarkoituksiin sopivia; tällaisilla toimenpiteillä kannustettaisiin yhteisön tasolla velkojen perimisestä aiheutuvien kustannusten lakisääteisiin korvauksiin asianmukaisen julkisen viranomaisen määrittämien tariffien mukaisesti;

17. Katsoo, että komission olisi harkittava mahdollisuutta yhdenmukaistaa oikeudelliset menettelyt viivästyneiden maksujen ja tästä aiheutuvien kustannusten korvaamiseksi;

18. Kehottaa komissiota täydentämään kuluttajaluotoista annetun direktiivin 87/102/ETY täytäntöönpanosta esitettyä kertomusta ((EYVL L 42, 12.2.1987, s. 48)) (KOM(95)0117) tarkistamalla direktiiviä 87/102/ETY erityisesti suhteessa sen soveltamisalaan ja säännöksiin, jotka koskevat mainostamista ja tiedottamista, luottosopimustyyppejä, katumusaikaa, maksuviivytystä koskevien sääntöjen parantamista, kiskontaa, ylivelkaantumista, kuluttajien yksityisyyden suojelua ja välittäjiä;

19. Pitää komission ja parlamentin käynnistämää euron esittelyä koskevaa tietoisuuden lisäämiskampanjaa tervetulleena ja tukee tässä suhteessa hajautettua lähestymistapaa, joka mahdollistaa asianmukaisen tiedotuksen räätälöinnin paikallisia kuluttajia varten;

c) Kuluttajatiedotuksen kääntäminen kuluttajien vallaksi

20. Pyytää komissiota varmistamaan, että Kansalaiset ensin - tiedotuskampanjalla on vahva kuluttajaulottuvuus ja että siinä otetaan huomioon vuoden 1995 kuluttajatiedotuskampanjan arvioinnista saadut opetukset;

21. Kehottaa komissiota käyttämään tiedotuskampanjan perustana järjestöjä, jotka koostuvat kuluttajien edustajista ja joihin kuluttajat luottavat;

22. Pyytää komissiota luomaan rajat ylittävien tiedotuskeskusten verkon, jonka kautta annetaan ilmaista oikeudellista neuvontaa ja tietoja kuluttajille;

23. Pyytää komissiota ryhtymään toimenpiteisiin, joilla edistetään kuluttajien edustajien järjestelmällistä integrointia päätöksentekorakenteisiin, ja toimimaan sen takaamiseksi, että päätöksenteko on avointa;

24. Painottaa sitä merkitystä, mikä vahvojen kuluttajajärjestöjen edistämisellä kehitysmaissa on, koska ne ovat tärkeä väline, jolla voidaan myötävaikuttaa markkinoitavien tuotteiden turvallisuuteen ja terveellisyyteen sekä kestävämpään kehitykseen;

25. Pyytää komissiota esittämään ehdotuksia tuoteturvallisuusverkostosta tämän alan toiminnan yhteensovittamiseksi;

26. Kehottaa komissiota käynnistämään tietoisuutta lisääviä kampanjoita, joilla kannustetaan kestävien tuotteiden käyttöä ja rohkaistaan kuluttajia käyttämään ympäristöystävällisiä tuotteita;

d) Kestävän elintarvikepolitiikan edistäminen kuluttajien etujen mukaisesti

27. Pyytää komissiota tukemaan riippumattoman elintarviketurvallisuusviraston luomista Euroopan tasolla;

28. Uskoo, että on välttämätöntä tiukentaa kehitysmaihin markkinoitavien haitallisten tai vaarallisten eurooppalaisten tuotteiden valvontaa ja pyrkiä määräämään niille asteittain samat turvallisuus-, terveys- ja ympäristöstandardit kuin Euroopan unionissa markkinoitaville tuotteille; vaatii tältä osin kaksinaiset standardit sallivien eurooppalaisten säädösten poistamista;

29. Pyytää komissiota ryhtymään konkreettisiin toimiin kestävien tuotteiden ja palvelujen kehittämisen ja markkinoinnin hyväksi;

30. Uskoo tähän liittyen, että oikeudenmukaiseen kauppaan tähtääviä toimintoja olisi kannustettava sekä kehitysmaissa että Euroopan unionissa, jotta eurooppalaiset kuluttajat tulisivat täysin tietoisiksi tällaisista uusista tuotanto- ja kaupankäyntitavoista;

31. Pyytää komissiota esittämään viipymättä pitkään odotetun uutta elintarvikelainsäädäntöä koskevan vihreän kirjan, jossa kuluttajansuojelukysymysten olisi oltava etusijalla;

32. Pyytää komissiota perusteellisen arvioinnin jälkeen toteuttamaan nykyisen lainsäädännön perusteellisen tarkistamisen sekä antamaan elintarvikkeiden merkintää koskevaa lainsäädäntöä ja ottamaan muiden seikkojen ohessa huomioon allergiasta kärsivien kansalaisten kasvavan määrän ja sen, että hyvin harvat kuluttajat ymmärtävät nykyisen E- koodijärjestelmän, sekä sen, että monet kuluttajat ovat yhä enemmän huolissaan elintarvikkeidensa eettisistä ja ympäristöllisistä vaikutuksista sekä alkuperästä, ja ottamaan huomioon seuraavat seikat:

- komissio on elintarvikkeissa käytettävistä väreistä annetun direktiivin 94/36/EY 8 artiklan mukaisesti velvollinen - tätä velvollisuutta ei ole toistaiseksi täytetty - käynnistämään yhdessä Euroopan parlamentin, kansallisten ministeriöiden, elintarviketeollisuuden ja vähittäiskaupan sekä kuluttajajärjestöjen kanssa kampanjan, jolla tiedotetaan kuluttajille hyväksyttyjen värien arviointi- ja lupamenettelyistä sekä E-koodijärjestelmän merkityksestä,

- merkinnän tietojen on vähintäänkin annettava kuluttajalle mahdollisuus tuotteen tietoiseen ja perusteltuun valintaan,

- merkinnän on varoitettava kuluttajaa yleisesti helppotajuisella ja ymmärrettävällä tavalla kaikista tuotteeseen liittyvistä terveys- ja turvallisuusriskeistä,

- merkinnän tietojen määrä ei saa olla sellainen, että kuluttajan terveyden ja turvallisuuden kannalta todella tärkeät varoitukset on vaikea erottaa puhtaasti tiedottavista ja kuluttajan kannalta vähäpätöisistä tiedoista,

- keskeiset tiedot olisi tutkittava ja valittava tapauksittain ja kutakin tuoteryhmää varten edellä esitettyjen seikkojen valossa, ja ne olisi sitten sisällytettävä merkintään;

33. Korostaa, että komission julkistaman elintarvikkeiden merkintää koskevan lainsäädännön tarkistuksen ja yksinkertaistamisen yhteydessä on otettava huomioon korkeatasoisen kuluttajansuojan periaate (Euroopan yhteisön perustamissopimuksen 129 a artikla) sen koko laajuudessa ja siinä on siksi taattava kuluttajille annettavat kattavat tiedot;

34. Pyytää komissiota laatimaan lainsäädäntöä elintarvikevaateiden ja ympäristövaateiden säätelemiseksi sekä ryhtymään toimenpiteisiin ympäristömerkin kehittämisen edistämiseksi;

e) Yleisen palvelun saannin takaaminen kuluttajille

35. Pyytää komissiota kiireellisesti sopimaan yhdestä perusmääritelmästä yleiselle palvelulle, joka takaa palvelujen saatavuuden kaikille kuluttajille kaikkialla ja kohtuullisen hintaan;

36. Kehottaa komissiota mahdollisimman pian antamaan määräykset, jotka asettavat julkisten palvelujen tarjoajat - sekä julkiset että yksityiset yritykset - vastuuseen julkisen palvelun tarjoamisen yhteydessä esiintyvistä virheistä siten, että kuluttajalle, joka monissa tapauksissa on tällaisista palveluista riippuvainen, taataan tietty suoja;

37. Kehottaa puhemiestään välittämään tämän päätöslauselman neuvostolle ja komissiolle.